送崔諭德致政東歸
作者：權德輿
朝代：唐

paragraphs: 天子坐法宮，詔書下江東。
懿此嘉遯士，蒲車赴丘中。
褐衣入承明，朴略多古風。
直道侍太子，昌言沃宸聰。
嵓居四十年，心與鷗鳥同。
一朝受恩澤，自說如池龍。
乞骸歸故山，累疏明深衷。
大君不奪志，命錫忽以崇。
旭旦出國門，輕裝若秋蓬。
家依白雲嶠，手植丹桂叢。
竹齋引寒泉，霞月相玲瓏。
曠然解赤綬，去逐冥冥鴻。